DECRETO 168/2007, do 30 de agosto, polo que se aproba a modificación dos estatutos do Consorcio para o Servizo contra Incendios e Salvamento da Comarca de Verín.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/09/2007

A necesidade de darlle unha resposta eficaz ao servizo de prevención e extinción de incendios na Comunidade Autónoma de Galicia fai necesaria unha organización común e axeitada deste servizo en todo o territorio galego con este fin, a Xunta de Galicia levou a cabo, no seu día, o Plan galego de dotación de parques contra incendios urbanos baseado en criterios de racionalidade técnica e económica que permitiría dotar a comunidade autónoma dun servizo integrado de prevención e extinción de incendios e que, xunto coa restante normativa de aplicación, garante a prestación do devandito servizo en condicións aceptables en toda Galicia.
O Consorcio para o Servizo contra Incendios e de Salvamento da Comarca de Verín foi constituído mediante Decreto 288/2000, do 16 de novembro, e participan nel a Xunta de Galicia, a Deputación Provincial de Ourense e os concellos desa comarca.
Con data 3 de xullo de 2006, o Pleno do Consorcio acorda iniciar o procedemento de modificación dos seus estatutos. A reforma afecta os artigos 9 e 14 dos estatutos polos que se rexen, que regulan o Pleno e a figura do xerente, respectivamente.
O procedemento de modificación dos consorcios, está regulado nos artigos 151.2º e 143 da Lei 5/1997, do 22 de xullo, de Administración local de Galicia. En cumprimento do disposto nos citados preceptos, o presidente do Consorcio para o Servizo contra Incendios e de Salvamento da Comarca de Verín remitiulle á Consellería de Presidencia, Administracións Públicas e Xustiza a documentación relativa a súa modificación.
Examinada a dita documentación, considérase que a tramitación da modificación estatuaria seguiu o procedemento legalmente previsto para tal fin.
En síntese, para a adopción do acordo de modificación deste consorcio observouse a seguinte tramitación:
-O Pleno do Consorcio acorda iniciar o procedemento de modificación dos seus estatutos, na súa sesión do 3 de xullo de 2007.
-O referido acordo someteuse a información pública polo prazo dun mes, mediante edicto publicado no BOP de Ourense núm. 181, do 8 de agosto de 2006, e simultaneamente remitiúselle á Deputación Provincial de Ourense e á Consellería de Presidencia, Administracións Públicas e Xustiza, para o seu informe durante o prazo dun mes.
-O Pleno de cada unha das entidades locais integrantes do consorcio aprobaron, por maioría absoluta do seu número legal de membros, a modificación dos estatutos do Consorcio para o Servizo contra Incendios e de Salvamento da Comarca de Verín.
-O presidente do Consorcio remitiulle á Consellería de Presidencia, Administracións Públicas e Xustiza unha copia certificada dos acordos de modificación dos estatutos do devandito consorcio.
En atención ao exposto e de conformidade co disposto no artigo 151.1º en relación cos artigos 143.1º d) e 144 da Lei 5/1997, do 22 de xullo, de Administración local de Galicia e demais normativa de aplicación, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día trinta de agosto de dous mil sete,
DISPOÑO:
Artigo único.-Aprobar a modificación dos artigos 9 e 14 dos estatutos do Consorcio para o Servizo contra Incendios e de Salvamento da Comarca de Verín, sendo o seu texto o que se recolle no anexo deste decreto.
Disposición derradeira
Este decreto entrará en vigor ao día seguinte ao da súa publicación no Diario Oficial de Galicia.
Santiago de Compostela, trinta de agosto de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ANEXO
Modificación dos estatutos do Consorcio para o Servizo contra Incendios e Salvamento da Comarca de Verín
Artigo 9º.-Pleno.
O Pleno do consorcio, máximo órgano colexiado deste, estará integrado por:
-Un representante da Deputación Provincial de Ourense, designado por esa institución, que poderá ser substituído por un suplente designado así mesmo de entre os membros que compoñen a corporación provincial.
-Un representante da Xunta de Galicia designado pola consellería con competencias en materia de Administración local, que poderá ser substituído por un suplente, designado pola mesma institución.
-Un representante de cada un dos concellos consorciados, elixido polo Pleno do Concello, que poderá ser substituído por un suplente designado así mesmo de entre os membros que compoñen a corporación local.
Para o efecto de manter unha composición paritaria deste órgano de goberno, os representantes da Xunta de Galicia e da deputación provincial disporán, cada un deles, do mesmo número de votos que a totalidade dos representantes das restantes entidades locais que forman parte deste Pleno.
Os representantes das distintas administracións consorciadas renovaranse cada vez que se renoven os cargos das administracións consorciadas como consecuencia da realización de eleccións ou outros cambios que se produzan nelas e que así o fixeran necesario.
Con voz, pero sen voto, asistirán:
-O funcionario que desempeñe as funcións de secretario e interventor do consorcio.
-O xerente do consorcio.
-Por petición da maioría dos membros con voto do Pleno do consorcio, poderá convocarse con voz, pero sen voto, e coa única finalidade de obter información e asesoramento para casos concretos, aos responsables técnicos e membros de administración ou de entidades públicas ou privadas que se estimen oportunas.
Artigo 14º.-Xerente.
A xerencia é o órgano ao que lle corresponde realizar a xestión ordinaria dos asuntos de competencia do consorcio, baixo a inmediata dirección e dependencia do presidente. Terá a consideración de persoal eventual de acordo co establecido no artigo 104 da Lei 7/1985, de bases de réxime local, e demais normativa de función pública; sen prexuízo de que, por acordo do Pleno, se puidera determinar, motivadamente, a súa clasificación nunha categoría de entre as previstas na normativa que regula o persoal ao servizo das administracións públicas. Admítese a agrupación deste con outro ou outros consorcios para o sostemento en común dun único posto de xerente.